Ap presset frem skattelette til oljenæringen under korona. De bommet, erkjenner partiet nå. 
Klimaminister Andreas Bjelland Eriksen (Ap) sier at Ap «ville gjort ting annerledes i dag» om den omstridte skattepakken.  Våren 2020 var smittetallene høye og oljeprisen lav.  Etter intens lobbyvirksomhet vedtok Stortinget en gunstig skattepakke for en presset oljenæring.  Ap, Frp og Sp presset på i forhandlingene med datidens regjeringspartier Høyre, Venstre og KrF. Både prisfallet og pandemien er historie. Og nå erkjenner Aps klimaminister at de ikke ville gjort det samme igjen. Det er en kollektiv enigheten om dette, sa han da han gjestet Offshore Norges årsseminar nylig. – Jeg har stor forståelse for at politikerne på Stortinget den gang valgte å vedta oljeskattepakken. Men så trekker vi lærdom av det og av den utviklingen som skjedde i ettertid. Derfor hadde vi gjort ting på en annerledes måte i dag enn vi gjorde da, utdyper Andreas Bjelland Eriksen til Aftenposten.  Utviklingen han sikter til, er at oljeprisen raskt skjøt i været.  – Vi vet at ettertiden ble annerledes enn den vi trodde i utgangspunktet, sier han. Klimautvalg advarer mot lobbypress  Klimautvalget 2050 skriver i sin rapport at oljeskattepakken har gitt et svært høyt investeringsnivå i olje- og gassutvinning de nærmeste årene. Og at den bidrar til å binde opp større ressurser i sektoren. I rapporten heter det: «Nye tilfeller av brå prisfall de kommende tiårene kan gi tilsvarende politisk press som i 2020 for lettelser i skatter og avgifter. Utvalget mener det er viktig at det gis politiske signaler nå om at det ikke vil gis tilsvarende lettelser i lignende fremtidige situasjoner.»  Forventningen om slike politiske pakker gir uheldige incentiver og hindrer omstillingen både for petroleumsnæringen og andre næringer, mener utvalget.  Høyre-leder og tidligere statsminister Erna Solberg har tidligere sagt mye av det samme som Ap sier nå.  – Jeg tror de fleste av oss kan se at med de høye oljeprisene vi har nå, så har det vært helt unødvendig. Men det visste vi ikke da, sa hun til NRK i 2022.  Avarer mot midlertidige skatteletter Ap har så langt forsvart skattepakken. Nå nyanseres budskapet. Men Eriksen kan ikke si nøyaktig hva Ap ville ha gjort annerledes.  – Det blir et hypotetisk spørsmål. Men terskelen må være veldig høy for å gå inn og gi midlertidige skatteregler. Det ble gjort den gang, med bakgrunn i den store usikkerheten som var i bransjen. Det har jeg forståelse for. Men i etterpåklokskap kan man jo si at det ikke var grunn til å vektlegge den usikkerheten så sterkt som den ble gjort. Nå er mantraet faste rammer. Klimaministeren mener det trengs for en rask klimaomstilling.  – Denne skattebakken stimulerte jo til aktivitet i en periode der det skulle bli veldig stort behov for særlig norsk gass til Europa?  – Det er absolutt mulig å fremføre et argument om at økte investeringer på kort sikt, nettopp for å møte det behovet, er viktig. Men samtidig er det viktig at vi alltid vurderer hvordan kortsiktige endringer påvirker fremtidsutsiktene og den langsiktige planleggingen til industrien, svarer Eriksen.  – Det er bakgrunnen for at jeg sier at rammeverket må være forutsigbart. SV: – En sen erkjennelse SV er Støre-regjeringens budsjettpartner. Partiet brøt forhandlingene om oljeskatten i 2020. Finanspolitisk talsperson Kari Elisabeth Kaski mener Aps erkjennelse kommer sent.  –Det er veldig lite nytt som har kommet på bordet siden vi forhandlet. Ja, det er nytt at oljeprisen er så høy, men vi vet jo at oljeprisen varierer. Den endret seg med titalls dollar fatet mens vi forhandlet, sier hun. 
Aps klimaminister, Andreas Bjelland Eriksen, sier de ville gjort ting annerledes vedrørende den omstridte skattepakken fra 2020 for oljenæringen.  Klimautvalget 2050 advarer mot politiske lettelser i skatter og avgifter ved brå prisfall, da dette gir uheldige incentiver og hindrer omstilling. Støre-regjeringens budsjettpartner, SV, er svært kritisk til skattepakken for oljenæringen.